stanford-oval/wikipedia huggingface dataset:
อสุจ๊าก

| อสุจ๊าก |
| --- | --- |
ใบปิดภาพยนตร์
กำกับ: ทวีวัฒน์ วันทา
เขียนบท: เกียรติ ศงสนันทน์ ศิวาภรณ์ พงษ์สุวรรณ ทวีวัฒน์ วันทา
อำนวยการสร้าง: ปรัชญา ปิ่นแก้ว
นักแสดงนำ: พุฒิพงศ์ ศรีวัฒน์ พิมพาภรณ์ ลีนุตพงษ์ ณัฐวุฒิ ศรีหมอก จักรพงศ์ สิริริน ธัญญ์วาริน สุขะพิสิษฐ์ สมชาย ศักดิกุล ดลรส เดชะประทุมวัน
กำกับภาพ: ทวีวัฒน์ วันทา
ตัดต่อ: ลี ชาตะเมธีกุล
ผู้จัดจำหน่าย: สหมงคลฟิล์ม อินเตอร์เนชั่นแนล
วันฉาย: 22 มีนาคม พ.ศ. 2550
ความยาว: 90 นาที
ประเทศ: ไทย
ภาษา: ไทย
ทุนสร้าง: 40 ล้านบาท
ทำเงิน: 0.9 ล้านบาท  
ข้อมูลจาก IMDb
ข้อมูลจากสยามโซน
อสุจ๊าก (อังกฤษ: The Sperm) เป็นภาพยนตร์ไทยที่ออกฉายในปี พ.ศ. 2550 เป็นภาพยนตร์แนวขบขัน และไซไฟ เขียนบทและกำกับโดย ทวีวัฒน์ วันทา นำแสดงโดย พุฒิพงศ์ ศรีวัฒน์ (ลีโอ พุฒ) และ พิมพาภรณ์ ลีนุตพงษ์ (ผิง)
เรื่องย่อ

เป็นเรื่องราวของชายคนหนึ่ง ชื่อสุทิน (ลีโอ พุฒ) เป็นคนที่ แลมมี่ (ผิง) นักร้องชื่อดังมาเข้าฝันอยู่บ่อยๆ และมีเหตุการณ์ที่ไม่คาดฝันขึ้น คือ ผู้หญิงทุกคนตั้งท้องโดยไม่ได้นัดหมายอะไรไว้เลย สุทินถูกตั้งข้อสงสัยว่า เป็นพ่อของเด็กหรือไม่ และก็เจอเหตุร้ายขึ้น มีคนตัวใหญ่ เหมือนตัวเขาทุกอย่าง แล้วทีนี้คนอื่นๆและสุทินจะทำอย่างไร?
นักแสดง

ลีโอ พุฒ รับบท สุทิน
พิมพาภรณ์ ลีนุตพงษ์ รับบท แลมมี่ / ละมัย
ณัฐวุฒิ ศรีหมอก รับบท ประเสริฐ
จักรพงศ์ สิริริน รับบท สุรชัย
ธัญญ์วาริน สุขะพิสิษฐ์ รับบท อนันต์
สมชาย ศักดิกุล รับบท ด็อกเตอร์
ศักดิ์ตระกูล สีหาวงษ์ รับบท นอนนิ่ง
ดลรส เดชะประทุมวัน รับบท ลูกสาวด็อกเตอร์
กิตติ กาญจนสถิตย์ รับบทเป็นตัวเอง
เรย์ แมคโดนัลด์ รับบท ชายในห้องขัง
เผ่าพล เทพหัสดิน ณ อยุธยา รับบท จิ๊กโก๋ในคอนเสิร์ต 1
เอกจิต สรรเสริญ รับบท จิ๊กโก๋ในคอนเสิร์ต 2
วิชุพันธ์ นาคประสม รับบท มือกีตาร์แขนหัก
แหล่งข้อมูลอื่น

อสุจ๊าก (2550) ที่ฐานข้อมูลภาพยนตร์และละครไทย
สหมงคลฟิล์ม เก็บถาวร 2008-06-12 ที่ เวย์แบ็กแมชชีน
อสุจ๊าก ที่ thaicinema.com เก็บถาวร 2007-10-13 ที่ เวย์แบ็กแมชชีน
อสุจ๊าก ที่ pantip.com
อสุจ๊าก
อสุจ๊าก (2006) ที่สยามโซน
| ด ค กผลงานโดย ปรัชญา ปิ่นแก้ว |
| --- | --- | --- |
| กำกับภาพยนตร์ |  รองต๊ะแล่บแปล๊บ (2535)  เกิดอีกทีต้องมีเธอ (2538)  องค์บาก (2546)  ต้มยำกุ้ง (2548)  ช็อคโกแลต (2551)  ฝัน-หวาน-อาย-จูบ (2551)  Elephant White (2554)  วอนโดนเตะ!! (2554)  ต้มยำกุ้ง 2 (2556)  |  |
| อำนวยการสร้าง |  ปอบหวีดสยอง (2544)  999-9999 ต่อติดตาย (2545)  มนต์เพลงลูกทุ่ง เอฟ.เอ็ม. (2545)  7 ประจัญบาน (2545)  สยิว (2546)  เฮี้ยน (2546)  FAKE โกหกทั้งเพ (2546)  องค์บาก (2546)  คน ผี ปีศาจ (2547)  เกิดมาลุย (2547)  เฉิ่ม (2548)  ต้มยำกุ้ง (2548)  มนุษย์เหล็กไหล (2549)  อสุจ๊าก (2550)  สวยลากไส้ (2550)  โอปปาติก เกิดอมตะ (2550)  รักแห่งสยาม (2550)  ช็อคโกแลต (2551)  นาค (2551)  องค์บาก 2 (2551)  |  |
| บทภาพยนตร์ |  องค์บาก (2546)  ต้มยำกุ้ง (2548)  |  |
วิทยาลัยการบินนานาชาติ มหาวิทยาลัยนครพนม

| --- | --- |
International Aviation College, Nakhon Phanom University : IAC-NPU

สถาปนา: 2 เมษายน พ.ศ. 2550; 17 ปีก่อน (2550-04-02)
คณบดี: รศ.ดร.มนตรี แย้มกสิกร
ที่อยู่: ที่ตั้ง 129 หมู่ 6 บ้านหน้าฐานบิน ถนนนครพนม-สกลนคร ตำบลโพธิ์ตาก อำเภอเมืองนครพนม จังหวัดนครพนม 48000    ประเทศไทย โทรศัพท์ 042 531575-79 โทรสาร 042 531574
สี:   สีม่วง
สถานปฏิบัติ: บริเวณพื้นที่ติดกับท่าอากาศยานนครพนม , พื้นที่บ้านเนินสะอาด
เว็บไซต์: www.iac.npu.ac.th
ประวัติ

"วิทยาลัยการบินนานาชาติ" จัดตั้งขั้นตามนโยบายของรัฐบาลปี พ.ศ. 2547 ที่จะสนับสนุนให้ประเทศไทยเป็นศูนย์กลางการบินในภูมิภาค กอรปกับการเปิดเสรีทางการบิน ส่งผลให้เกิดการขาดแคลนนักบินที่มีความรู้ความสามารถตามมาตรฐานสากล ต่อมารัฐบาลได้สนับสนุนงบประมาณจัดตั้งวิทยาลัยการบินนานาชาติขึ้นตามมติสภามหาวิทยาลัยนครพนม โดยออกประกาศจัดตั้งเมื่อวันที่ 2 เมษายน 2550 มีหน้าที่จัดการศึกษา ดำเนินการวิจัย และให้บริการทางวิชาการ เพื่อพัฒนาให้เป็นศูนย์ความเป็นเลิศทางวิชาการ และวิชาชีพด้านการบิน และอวกาศ วิทยาลัยการบินนานาชาติได้รับการรับรองให้เป็นสถาบันฝึกอบรมด้านการบิน (Approved Training Organization: ATO) จากกรมการบินพลเรือน กระทรวงคมนาคม เมื่อวันที่ 15 ตุลาคม 2550
หลักสูตร

| วิทยาลัยการบินนานาชาติ มหาวิทยาลัยนครพนม> หลักสูตรนักบิน | วิทยาลัยการบินนานาชาติ มหาวิทยาลัยนครพนม> ระดับประกาศนียบัตรวิชาชีพชั้นสูง | วิทยาลัยการบินนานาชาติ มหาวิทยาลัยนครพนม> ระดับปริญญาตรี | วิทยาลัยการบินนานาชาติ มหาวิทยาลัยนครพนม> ระดับปริญญาโท |
| --- | --- | --- | --- |
|  หลักสูตรนักบินพาณิชย์ตรี นักบินพาณิชย์ตรี CPL/IR/ME (หลักสูตรนานาชาติ) หลักสูตรนักบินส่วนบุคคล นักบินส่วนบุคคล PPL (หลักสูตรนานาชาติ) หลักสูตรการบินด้วยเครื่องบินหลายเครื่องยนต์ การบินด้วยเครื่องบินหลายเครื่องยนต์ ME (หลักสูตรนานาชาติ) หลักสูตรการบินด้วยเครื่องวัดประกอบการบิน การบินด้วยเครื่องวัดประกอบการบิน IR (หลักสูตรนานาชาติ) หลักสูตรครูการบิน ครูการบิน IP (หลักสูตรนานาชาติ) หลักสูตรฝึกบินทบทวน Refresher/Requalification |  หลักสูตรอุตสาหกรรม (ปวส.) สาขาวิชาช่างอากาศยาน |  หลักสูตรบริหารธุรกิจบัณฑิต (บธ.บ.) 4 ปี / เทียบโอน สาขาวิชาการจัดการการบิน |   |

หมายเหตุ หลักสูตรนักบินพาณิชย์ตรี ค่าใช้จ่ายตลอดหลักสูตร 2,200,000 บาท (รวมค่าที่พัก, อาหาร, อุปกรณ์การเรียน, เครื่องแบบ และบริการรถรับส่งระหว่างที่พักและที่เรียน) ค่าเงินสามารถเปลี่ยนแปลงได้ตามอัตราการแลกเปลี่ยน
เครื่องบินประจำฝูง

เครื่องบินแบบหนึ่งเครื่องยนต์ แบบ Diamond DA-40 จำนวน 5 ลำ
เครื่องบินแบบหนึ่งเครื่องยนต์ แบบ Alpha A160 จำนวน 3 ลำ
เครื่องบินแบบสองเครื่องยนต์ แบบ Diamond DA-42 จำนวน 3 ลำ
แหล่งข้อมูลอื่น

วิทยาลัยการบินนานาชาติ มหาวิทยาลัยนครพนม เก็บถาวร 2011-12-31 ที่ เวย์แบ็กแมชชีน
กองทัพปลดปล่อยประชาชน
ภารกิจ

ภารกิจหลักของกองทัพปลดปล่อยประชาชนคือการรักษาความมั่นคงและปกป้องผลประโยชน์ของพรรคคอมมิวนิสต์จีน เป็นผู้รับประกันการดำรงอยู่และการปกครองของพรรค และพรรคก็ให้ความสำคัญสูงสุดในการรักษาอำนาจควบคุมและความภักดีของกองทัพปลดปล่อยประชาชน
ใน ค.ศ. 2004 หู จิ่นเทา ผู้นำสูงสุดของจีน ได้ประกาศภารกิจของกองทัพปลดปล่อยประชาชนจีน ดังนี้
รักษาความมั่นคงของพรรคคอมมิวนิสต์จีน
ปกป้องอธิปไตย บูรณภาพแห่งดินแดน ความมั่นคงภายใน และการพัฒนาชาติของสาธารณรัฐประชาชนจีน
รักษาผลประโยชน์ของประเทศ
รักษาและส่งเสริมสันติภาพโลก
จีนได้อธิบายถึงท่าทีทางทหารของตนว่าเป็นการป้องกันเชิงรุก ซึ่งมีการนิยามไว้ในสมุดปกขาวประจำปี ค.ศ. 2015 ว่า "เราจะไม่โจมตีเว้นแต่จะถูกโจมตี แต่เราจะโต้กลับอย่างแน่นอนหากถูกโจมตี"
ประวัติ > ช่วงต้น

ข้อมูลเพิ่มเติม: สงครามกลางเมืองจีน และ สงครามจีน–ญี่ปุ่นครั้งที่สอง
พรรคคอมมิวนิสต์จีนได้ก่อตั้งกองกำลังติดอาวุธของตนเองขึ้นในวันที่ 1 สิงหาคม ค.ศ. 1927 ระหว่างการก่อกำเริบหนานชาง ซึ่งเป็นจุดเริ่มต้นของสงครามกลางเมืองจีน ภายหลังเหตุการณ์การสังหารหมู่ที่เซี่ยงไฮ้ใน ค.ศ. 1927 กลุ่มคอมมิวนิสต์ของกองทัพปฏิวัติแห่งชาติก็ได้ก่อการกบฏขึ้นภายใต้การนำของจู เต๋อ เฮ่อ หลง เย่ เจี้ยนอิง โจว เอินไหล และกลุ่มฝ่ายซ้ายอื่น ๆ ของพรรคก๊กมินตั๋ง ในเวลานั้นพวกเขาเป็นที่รู้จักกันในนามกองทัพแดงของกรรมกรและชาวนาจีน หรือเรียกสั้น ๆ ว่ากองทัพแดง
ใน ค.ศ. 1934 และ 1935 กองทัพแดงสามารถสามารถเอาชีวิตรอดจากการรณรงค์หลายครั้งที่นำโดยพรรคก๊กมินตั๋งของเจียง ไคเชก และเข้าร่วมในการเดินทัพทางไกล
ในช่วงสงครามจีน–ญี่ปุ่นครั้งที่สองระหว่าง ค.ศ. 1937 ถึง 1938 กองกำลังทหารของพรรคคอมมิวนิสต์จีนได้ถูกผนวกรวมเข้ากับกองทัพปฏิวัติแห่งชาติของสาธารณรัฐจีนโดยก่อตั้งเป็นสองหน่วยหลัก คือ กองทัพลู่ที่แปด และกองทัพใหม่ที่สี่ ในช่วงเวลานี้ กลุ่มทัพทั้งสองใช้ยุทธวิธีกองโจรเป็นหลัก โดยหลีกเลี่ยงการสู้รบขนาดใหญ่กับญี่ปุ่น พร้อมกันนั้นก็ได้เสริมสร้างกำลังพลด้วยการเกณฑ์ทหารจากก๊กมินตั๋งและกำลังกึ่งทหารที่อยู่หลังแนวรบญี่ปุ่นเข้ามาร่วมกองกำลังของตน
หลังจากที่ญี่ปุ่นยอมจำนนใน ค.ศ. 1945 พรรคคอมมิวนิสต์จีนยังคงใช้โครงสร้างหน่วยทหารของกองทัพปฏิวัติแห่งชาติต่อไปจนกระทั่งมีการตัดสินใจในเดือนกุมภาพันธ์ ค.ศ. 1947 ที่จะรวมกองทัพลู่ที่แปดและกองทัพใหม่ที่สี่เข้าด้วยกัน และเปลี่ยนชื่อกองทัพใหม่ที่มีกำลังพล 1,000,000 นายนี้เป็นกองทัพปลดปล่อยประชาชน การปรับโครงสร้างเสร็จสิ้นในช่วงปลาย ค.ศ. 1948 กองทัพปลดปล่อยประชาชนชนะสงครามกลางเมืองจีนในที่สุด และได้ก่อตั้งสาธารณรัฐประชาชนจีนขึ้นใน ค.ศ. 1949 ต่อมาก็ได้มีการปรับโครงสร้างกองทัพครั้งใหญ่ โดยมีการจัดตั้งโครงสร้างบริหารกองทัพอากาศขึ้นในเดือนพฤศจิกายน ค.ศ. 1949 ตามด้วยโครงสร้างบริหารกองทัพเรือในเดือนเมษายนปีถัดมา
ใน ค.ศ. 1950 ได้มีการจัดตั้งโครงสร้างบริหารกองกำลังปืนใหญ่ กองกำลังทหารราบยานเกราะ กองกำลังป้องกันภัยทางอากาศ กองกำลังรักษาความปลอดภัยมหาชน และกองกำลังอาสาสมัครกรรมกร–ทหาร ส่วนกองกำลังป้องกันสงครามเคมี กองกำลังรถไฟ กองกำลังสื่อสาร และกองกำลังยุทธศาสตร์ ตลอดจนกองกำลังเฉพาะอื่น ๆ (เช่น วิศวกรรมและก่อสร้าง โลจิสติกส์และการแพทย์) มีการจัดตั้งขึ้นในภายหลัง
ในช่วงเริ่มแรก กองทัพปลดปล่อยประชาชนประกอบด้วยชาวไร่ชาวนาเป็นส่วนใหญ่ การปฏิบัติต่อทหารและนายทหารนั้นเป็นไปอย่างเท่าเทียมกัน และไม่ได้มีการกำหนดยศทหารอย่างเป็นทางการจนกระทั่ง ค.ศ. 1955 เพราะการจัดองค์กรที่มุ่งเน้นความเท่าเทียมกันของกองทัพปลดปล่อยประชาชนในช่วงแรก จึงทำให้สามารถโค่นล้มระบบชนชั้นแบบดั้งเดิมที่เคยครอบงำชีวิตความเป็นอยู่ของชาวนาได้ ดังที่นักสังคมวิทยา อเลสซานโดร รุสโซ สรุปไว้ว่า องค์ประกอบของชาวนาในลำดับชั้นของกองทัพปลดปล่อยประชาชนนับเป็นการเปลี่ยนแปลงครั้งใหญ่ที่ขัดกับบรรทัดฐานทางสังคมของจีน และได้ "ล้มล้างลำดับชั้นดั้งเดิมที่เข้มงวดให้กลายเป็นความเสมอภาคอย่างที่ไม่เคยปรากฏมาก่อน"
ในช่วงเริ่มแรกของสาธารณรัฐประชาชนจีน กองทัพปลดปล่อยประชาชนมีบทบาทอย่างมากในฐานะสถาบันกำหนดนโยบายการต่างประเทศของประเทศ
ประวัติ > การส่งกำลังไปต่างแดนและปฏิบัติการรักษาสันติภาพ

นอกเหนือจากฐานสนับสนุนในประเทศจิบูตีแล้ว กองทัพปลดปล่อยประชาชนยังมีฐานทัพในประเทศทาจิกิสถาน และสถานีรับสัญญาณในประเทศคิวบา สถานีเอสปาซิโอเลฮาโน ในประเทศอาร์เจนตินา ดำเนินการโดยหน่วยงานหนึ่งของกองทัพปลดปล่อยประชาชน กองทัพเรือกองทัพปลดปล่อยประชาชนยังได้ส่งเรือรบของตนไปหมุนเวียนประจำการที่ฐานทัพเรือเรียม ประเทศกัมพูชา
สาธารณรัฐประชาชนจีนได้ส่งกำลังทหารจากกองทัพปลดปล่อยประชาชนไปยังพื้นที่ที่มีความขัดแย้งหรือวิกฤตการณ์ต่าง ๆ ทั่วโลกเพื่อปฏิบัติภารกิจสันติภาพ ซึ่งสอดคล้องกับบทบาทที่สำคัญของจีนในฐานะสมาชิกสำคัญขององค์การสหประชาชาติ หน่วยเหล่านี้มักประกอบด้วยหน่วยวิศวกรรม หน่วยสนับสนุนด้านโลจิสติกส์ และกำลังพลจากกองกำลังตำรวจประชาชน ซึ่งเป็นกองกำลังกึ่งทหาร และได้ถูกส่งไปปฏิบัติภารกิจรักษาสันติภาพในประเทศเลบานอน สาธารณรัฐคองโก ประเทศซูดาน ประเทศโกตดิวัวร์ ประเทศเฮติ และเมื่อเร็ว ๆ นี้ในประเทศมาลี และประเทศซูดานใต้
ประวัติ > การมีส่วนร่วม

1927–1950: สงครามกลางเมืองจีน
1937–1945: สงครามจีน–ญี่ปุ่นครั้งที่สอง
1949: กรณีแยงซี การปะทะกันระหว่างเรือรบจีนกับเรือรบอังกฤษบนแม่น้ำแยงซี
1949: การผนวกซินเจียง
1950: การผนวกทิเบต
1950–1953: สงครามเกาหลี ภายใต้ชื่อกองทัพอาสาสมัครประชาชนจีน
1954–1955: วิกฤตการณ์ช่องแคบไต้หวันครังที่หนึ่ง
1955–1970: สงครามเวียดนาม
1958: วิกฤตการณ์ช่องแคบไต้หวันครั้งที่สอง ที่หมู่เกาะจินเหมินและหมู่เกาะหมาจู่
1962: สงครามจีน–อินเดีย
1967: การปะทะชายแดนกับประเทศอินเดีย
1969: ความแตกแยกระหว่างจีน–โซเวียต
1974: ยุทธนาวีหมู่เกาะพาราเซล กับประเทศเวียดนามใต้
1979: สงครามจีน–เวียดนาม
1979–1990: ความแตกแยกระหว่างจีน–เวียดนาม
1988: การปะทะที่เกาะปะการังจอห์นสันเซาท์กับประเทศเวียดนาม
1989: การประกาศกฎอัยการศึกในกรุงปักกิ่ง ระหว่างการประท้วงที่จัตุรัสเทียนอันเหมิน พ.ศ. 2532
1990: การก่อการกำเริบบาริน
1995–1996: วิกฤตการณ์ช่องแคบไต้หวันครั้งที่สาม
1997: การจัดตั้งกองกำลังรักษาการณ์ฮ่องกง
1999: การจัดตั้งกองกำลังรักษาการณ์มาเก๊า
2007–ปัจจุบัน: ปฏิบัติการรักษาสันติภาพของสหประชาชาติในประเทศเลบานอน
2009–ปัจจุบัน: ปฏิบัติการต่อต้านโจรสลัดในอ่าวเอเดน
2014: ความพยายามค้นหาและกู้ภัยเครื่องบินมาเลเซียแอร์ไลน์ เที่ยวบินที่ 370
2014: ปฏิบัติการรักษาสันติภาพของสหประชาชาติในประเทศมาลี
2015: ปฏิบัติการรักษาสันติภาพของสหประชาชาติในประะเทศซูดานใต้
2020–2021: การต่อสู้อย่างประปรายจีน–อินเดีย
ณ ต้น ค.ศ. 2024 เป็นอย่างน้อย จีนไม่เคยเข้าร่วมในสงครามใดเลยนับตั้งแต่ ค.ศ. 1979 เพียงแต่มีส่วนร่วมในความขัดแย้งเล็กน้อยเท่านั้น
โครงสร้าง

กองทัพปลดปล่อยประชาชนเป็นส่วนประกอบของกองทัพจีน (Armed Forces of China) ซึ่งรวมถึงกองกำลังตำรวจติดอาวุธประชาชน กองกำลังสำรอง และกองกำลังอาสาสมัครด้วย กองทัพถูกควบคุมโดยพรรคคอมมิวนิสต์จีนภายใต้หลักการที่ว่า "พรรคเป็นผู้สั่งปืน" (จีน: 党指挥枪; พินอิน: Dǎng zhǐhuī qiāng) กองทัพปลดปล่อยประชาชนและกองกำลังตำรวจติดอาวุธประชาชนมีคณะผู้แทนจำนวนมากที่สุดในสภาประชาชนแห่งชาติ ซึ่งได้รับการเลือกตั้งโดยคณะกรรมการการเลือกตั้งสมาชิกกองทัพของหน่วยงานทหารระดับสูง รวมถึงกองบัญชาการภาคพื้นและเหล่าทัพต่าง ๆ ของกองทัพ ในสภาประชาชนแห่งชาติชุดที่ 14 คณะผู้แทนร่วมมีสมาชิกจำนวน 281 คน คิดเป็นกว่าร้อยละ 9 ของจำนวนสมาชิกทั้งหมด ซึ่งล้วนเป็นสมาชิกพรรคคอมมิวนิสต์จีน
โครงสร้าง > คณะกรรมการการทหารส่วนกลาง

บทความหลัก: คณะกรรมาธิการการทหารส่วนกลาง (จีน)
กองทัพปลดปล่อยประชาชนอยู่ภายใต้การบัญชาการของคณะกรรมการการทหารส่วนกลาง ในระบบ "หนึ่งองค์กร สองชื่อ" ซึ่งมีทั้งคณะกรรมการการทหารส่วนกลางแห่งรัฐ และคณะกรรมการการทหารส่วนกลางของพรรค ทั้งสองคณะกรรมการมีบุคลากร โครงสร้าง และหน้าที่เหมือนกัน และทำงานเป็นองค์กรเดียวกันโดยแท้จริง ความแตกต่างเพียงประการเดียวในสมาชิกภาพระหว่างทั้งสองเกิดขึ้นเพียงช่วงเวลาไม่กี่เดือนทุก ๆ ห้าปี ในช่วงระหว่างการประชุมสมัชชาใหญ่ของพรรค จะเป็นช่วงเวลาที่สมาชิกภาพของคณะกรรมการฯ ของพรรคมีการเปลี่ยนแปลง ส่วนการประชุมสภาประชาชนแห่งชาติครั้งต่อไป จะเป็นช่วงเวลาที่สมาชิกภาพของคณะกรรมการฯ แห่งรัฐมีการเปลี่ยนแปลง
คณะกรรมการการทหารส่วนกลางประกอบด้วยประธาน รองประธาน และกรรมการ ประธานคณะกรรมการฯ เป็นผู้บัญชาการทหารสูงสุดของกองทัพปลดปล่อยประชาชน โดยตำแหน่งนี้มักจะดำรงโดยผู้นำสูงสุดของประเทศ นับตั้งแต่ ค.ศ. 1989 เป็นต้นมา ตำแหน่งนี้มักจะดำรงควบคู่ไปกับตำแหน่งเลขาธิการพรรคคอมมิวนิสต์จีน แตกต่างจากประเทศอื่น ๆ กระทรวงกลาโหมและรัฐมนตรีว่าการไม่มีอำนาจบัญชาการโดยตรง แต่มีหน้าที่หลักในการเป็นตัวกลางทางการทูตของคณะกรรมการการทหารส่วนกลาง และป้องกันกองทัพจากอิทธิพลภายนอก อย่างไรก็ตาม รัฐมนตรียังคงดำรงตำแหน่งเป็นกรรมการในคณะกรรมการมาโดยตลอด
สี จิ้นผิง (ดำรงตำแหน่งเลขาธิการพรรค ประธานาธิบดี และผู้บัญชาการสุงสุดกองบัญชาการรบร่วม)
พลเอก จาง โย่วเสีย
พลเอก เหอ เว่ย์ตง
เจ้ากรมเสนาธิการร่วม – พลเอก หลิว เจิ้นลี่
เจ้ากรมงานการเมือง – พลเรือเอก เหมียว หฺวา
เลขาธิการคณะกรรมการตรวจสอบวินัย – พลเอก จาง เชิงหมิน
เดิมที กองทัพปลดปล่อยประชาชนจีนอยู่ภายใต้การบริหารโดยสี่กรมใหญ่ ได้แก่ กรมการเมือง กรมเสนาธิการ กรมโลจิสติกส์ และกรมยุทธภัณฑ์ หน่วยงานเหล่านี้ถูกยุบเลิกใน ค.ศ. 2016 ภายใต้การปฏิรูปกองทัพที่ดำเนินการโดยสี จิ้นผิง และแทนที่ด้วยหน่วยงานใหม่ 15 แห่งที่ขึ้นตรงต่อคณะกรรมการการทหารส่วนกลาง ได้แก่
สำนักงานคณะกรรมการการทหารส่วนกลาง
กรมเสนาธิการร่วม
กรมงานการเมือง
กรมการสนับสนุนโลจิสติกส์
กรมพัฒนายุทโธปกรณ์
กรมฝึกอบรมและบริหารงาน
กรมสรรพกำลังกลาโหม
คณะกรรมการตรวจสอบวินัย
คณะกรรมการการเมืองและกฎหมาย
คณะกรรมการวิทยาศาสตร์และเทคโนโลยี
สำนักวางแผนยุทธศาสตร์
สำนักงานปฏิรูปและโครงสร้างองค์กร
สำนักงานความร่วมมือทางการทหารระหว่างประเทศ
สำนักงานตรวจสอบบัญชี
สำนักบริหารงานสำนักงาน
ในจำนวนหน่วยงานทั้ง 15 หน่วยนั้นประกอบด้วยคณะกรรมการ 3 คณะ โดยคณะกรรมการตรวจสอบวินัยของคณะกรรมการฯ มีหน้าที่ในการปราบปรามการทุจริต
โครงสร้าง > ผู้นำทางการเมือง

พรรคคอมมิวนิสต์จีนรักษาอำนาจควบคุมอย่างเบ็ดเสร็จเหนือกองทัพปลดปล่อยประชาชน โดยกำหนดให้กองทัพปลดปล่อยประชาชนต้องเข้ารับการศึกษาด้านการเมืองเพื่อปลูกฝังอุดมการณ์ของพรรคให้แก่สมาชิก นอกจากนี้ จีนยังคงรักษาระบบผู้ตรวจการทางการเมือง (political commissar) เอาไว้ หน่วยระดับกรมขึ้นไปจะมีคณะกรรมาธิการพรรคคอมมิวนิสต์จีน และผู้ตรวจการทางการเมืองประจำหน่วย (จีน: 政治委员 หรือ 政委) ส่วนหน่วยระดับกองพันและกองร้อยจะมีผู้อำนวยการฝ่ายการเมืองและครูสอนการเมืองประจำหน่วยตามลำดับ เจ้าหน้าที่ฝ่ายการเมืองมีสถานะเทียบเท่ากับผู้บัญชาการ มีหน้าที่รับผิดชอบในการปฏิบัติตามมติของคณะกรรมาธิการพรรค การปลูกฝังและรักษาความประพฤติตามวินัยของพรรค การให้การศึกษาด้านการเมือง และการประสานงานกับส่วนประกอบอื่น ๆ ของระบบงานการเมือง
โดยทั่วไปแล้ว เจ้าหน้าที่การเมืองจะดำรงตำแหน่งเลขาธิการคณะกรรมาธิการพรรค ส่วนผู้บัญชาการจะดำรงตำแหน่งรองเลขาธิการฯ การตัดสินใจที่สำคัญในกองทัพปลดปล่อยประชาชนมักเกิดขึ้นภายในคณะกรรมาธิการพรรคคอมมิวนิสต์จีนที่กระจายอยู่ทั่วทั้งกองทัพ เนื่องจากพรรคคอมมิวนิสต์จีนมีอำนาจนำสูงสุด พรรคการเมือง กลุ่ม และองค์กรที่ไม่ใช่ของพรรคคอมมิวนิสต์จีนยกเว้นสันนิบาตเยาวชนคอมมิวนิสต์จีนจะไม่ได้รับอนุญาตให้จัดตั้งองค์กรหรือมีสมาชิกในกองทัพปลดปล่อยประชาชน นอกจากนี้ พรรคคอมมิวนิสต์จีนมีสิทธิ์แต่เพียงผู้เดียวในการแต่งตั้งบุคลากรในกองทัพปลดปล่อยประชาชนทุกระดับชั้น
โครงสร้าง > ระดับชั้น

ระดับชั้น (grades) เป็นตัวกำหนดลำดับชั้นการบังคับบัญชาตั้งแต่ระดับคณะกรรมการการทหารส่วนกลางลงไปถึงระดับหมวด หน่วยต่าง ๆ มีหน้าที่สั่งการหน่วยที่มีระดับต่ำกว่า และประสานงานกับหน่วยที่มีระดับเดียวกัน ตั้งแต่ ค.ศ. 1988 เป็นต้นมา องค์กร ตำแหน่ง และนายทหารทุกนายในกองทัพปลดปล่อยประชาชนได้รับการจัดระดับชั้นอย่างเป็นระบบ
ความสัมพันธ์ระหว่างพลเรือนกับทหารภายในระบบราชการของประเทศยังได้รับอิทธิพลจากระดับชั้นด้วย ระบบการจัดระดับชั้นที่กองทัพและหน่วยงานภาครัฐใช้นั้นมีความสอดคล้องกัน ทำให้หน่วยงานทหารสามารถระบุหน่วยงานพลเรือนที่ควรประสานงานได้ง่ายขึ้น
อำนาจหน้าที่ สิทธิในการดำรงตำแหน่ง เงินเดือน และอายุเกษียณของนายทหารนั้นขึ้นอยู่กับระดับชั้น ความก้าวหน้าในอาชีพคือการโอนย้ายภายในตำแหน่งที่มีระดับเดียวกัน แต่ไม่ถือเป็นการเลื่อนตำแหน่ง เมื่อนายทหารย้ายเข้าสู่ระบบพลเรือน ระดับชั้นของนายทหารจะถูกปรับเทียบเป็นระดับชั้นของพลเรือน ระดับชั้นดังกล่าวจะยังคงปรับเพิ่มขึ้นและได้รับสิทธิประโยชน์การเกษียณอายุจากระบบพลเรือนแทนที่จะเป็นระบบทหาร
ในอดีต ระดับชั้นหรือตำแหน่งของเจ้าหน้าที่ (จีน: 职务等级; พินอิน: zhiwu dengji) มีความสำคัญมากกว่าชั้นยศ (จีน: 军衔; พินอิน: junxian) ข้อกำหนดเกี่ยวกับระยะเวลาการดำรงตำแหน่งในระดับชั้นและระยะเวลาการดำรงยศ รวมถึงการเลื่อนยศนั้นไม่ได้มีความสอดคล้องกัน กล่าวคือ ในแต่ละระดับชั้นจะมีหลายยศที่แตกต่างกัน โดยทั้งหมดมีอำนาจเท่าเทียมกัน ชั้นยศนั้นเป็นเพียงสัญลักษณ์ที่ใช้ในการระบุตำแหน่งทางสังคมหรืออำนาจอย่างคร่าว ๆ เมื่อมีปฏิสัมพันธ์กับบุคลากรทั้งชาวจีนและต่างชาติ มารยาทในกองทัพปลดปล่อยประชาชนนิยมเรียกขานบุคลากรตามตำแหน่งมากกว่ายศทหาร การปฏิรูประบบให้เน้นชั้นยศมากขึ้นเริ่มต้นใน ค.ศ.  2021 ใน ค.ศ. 2023 ได้มีการปรับโครงสร้างระดับชั้นโดยกำหนดให้แต่ละระดับชั้นมีชั้นยศที่สอดคล้องกันเพียงหนึ่งชั้นยศ แต่ชั้นยศบางชั้นอาจครอบคลุมหลายระดับชั้น
โครงสร้าง > การควบคุมปฏิบัติการ

บทความหลัก: กองบัญชาการภาคพื้น
อำนาจควบคุมปฏิบัติการของหน่วยรบถูกแบ่งออกระหว่างกองบัญชาการเหล่าทัพและกองบัญชาการภาคพื้นที่ตั้งอยู่ตามพื้นที่ทางภูมิศาสตร์ภายในประเทศ
กองบัญชาการภาคพื้น (theatre commands) เป็นองค์กรร่วมระหว่างเหล่าทัพที่มีหน้าที่รับผิดชอบหลักในการวางยุทธศาสตร์ แผนงาน ยุทธวิธี และนโยบายที่เกี่ยวข้องกับพื้นที่รับผิดชอบที่ได้รับมอบหมาย ในยามสงคราม กองบัญชาการภาคพื้นจะมีอำนาจควบคุมหน่วยงานในสังกัดอย่างเต็มรูปแบบ ส่วนยามสงบ หน่วยงานเหล่านั้นจะขึ้นตรงต่อกองบัญชาการของแต่ละเหล่าทัพ การเสริมสร้างกำลังรบเป็นความรับผิดชอบของแต่ละเหล่าทัพและคณะกรรมการการทหารส่วนกลาง กองบัญชาการภาคพื้นทั้งห้าเรียงตามลำดับความสำคัญ ได้แก่
กองบัญชาการภาคพื้นภาคตะวันออก
กองบัญชาการภาคพื้นภาคใต้
กองบัญชาการภาคพื้นภาคตะวันตก
กองบัญชาการภาคพื้นภาคเหนือ
กองบัญชาการภาคพื้นภาคกลาง
กองบัญชาการเหล่าทัพยังคงรักษาอำนาจควบคุมปฏิบัติการในบางพื้นที่ภายในประเทศและนอกประเทศจีน ตัวอย่างเช่น กองบัญชาการกองทัพบกมีอำนาจควบคุมหรือรับผิดชอบกองทหารรักษาการณ์ปักกิ่ง มณฑลทหารทิเบต มณฑลทหารซินเจียง และแนวป้องกันชายแดนและชายฝั่ง การลาดตระเวนปราบปรามโจรสลัดในอ่าวเอเดนอยู่ภายใต้การควบคุมของกองบัญชาการกองทัพเรือ กรมเสนาธิการร่วมมีอำนาจควบคุมปฏิบัติการนอกอาณาเขตของจีนในทางทฤษฎี แต่ในทางปฏิบัติแล้วอำนาจดังกล่าวกลับจำกัดอยู่เพียงปฏิบัติการทางบกเท่านั้น
เหล่าทัพและกองบัญชาการภาคพื้นมีสถานะเสมอกัน การทับซ้อนของพื้นที่รับผิดชอบหรือหน่วยงานอาจก่อให้เกิดข้อพิพาทที่จำเป็นต้องมีการไกล่เกลี่ยโดยคณะกรรมการการทหารส่วนกลาง
ภายใต้การปฏิรูปกองทัพใน ค.ศ. 2015 ภูมิภาคทหารทั่วประเทศได้ถูกปรับเปลี่ยนเป็นกองบัญชาการภาคพื้นใน ค.ศ. 2016 ภูมิภาคทหารนั้นแตกต่างจากกองบัญชาการภาคพื้นตรงที่เป็นองค์กรปกครองในยามสงบที่มีกองทัพบกเป็นศูนย์กลาง และกองบัญชาการรบร่วมในยามสงครามนั้นจะถูกจัดตั้งขึ้นตามความจำเป็นโดยกรมเสนาธิการร่วม ซึ่งมีกองทัพบกเป็นแกนหลัก
โครงสร้าง > รัฐวิสาหกิจ

รัฐวิสาหกิจหลายแห่งได้จัดตั้งหน่วยกองกำลังติดอาวุธขึ้นภายในองค์กร โดยอยู่ภายใต้การควบคุมของกองทัพปลดปล่อยประชาชน ตามรายงานจากหนังสือพิมพ์เจี่ยฟ่างจฺวินเป้า (People's Liberation Army Daily) หน่วยงานภายในดังกล่าวได้รับมอบหมายให้ "ร่วมมือกับองค์กรระดับรากหญ้าในการรวบรวมข่าวกรองและข้อมูล เพื่อยุติหรือขจัดภัยคุกคามด้านความมั่นคงในระยะเริ่มต้น"
โครงสร้าง > สถาบันการศึกษา

มีสองแห่ง ได้แก่ มหาวิทยาลัยป้องกันประเทศ และมหาวิทยาลัยเทคโนโลยีกลาโหม ซึ่งต่างอยู่ภายใต้การกำกับดูแลโดยตรงของคณะกรรมการการทหารส่วนกลาง และได้รับการยอมรับว่าเป็นสถาบันการศึกษาทางทหารชั้นนำอันดับต้น ๆ ของจีน นอกจากนี้ยังมีสถาบันสังกัดเหล่าทัพและเหล่าทัพเสริมต่าง ๆ ของกองทัพปลดปล่อยประชาชนอีก 35 แห่ง และสถาบันสังกัดตำรวจติดอาวุธประชาชนอีก 7 แห่ง
สาขา

กองทัพปลดปล่อยประชาชนประกอบด้วยสี่เหล่าทัพหลัก ได้แก่ กองทัพบก กองทัพเรือ กองทัพอากาศ และกองทัพจรวด และอีกสี่เหล่าทัพสนับสนุน ได้แก่ กองทัพอวกาศ กองทัพไซเบอร์สเปซ กองทัพสนับสนุนสารสนเทศ และกองทัพสนับสนุนโลจิสติกส์ร่วม
สาขา > เหล่าทัพหลัก

กองทัพปลดปล่อยประชาชนมีเหล่าทัพหลัก 4 หน่วย (จีน: 军种; พินอิน: jūnzhǒng) ได้แก่ กองทัพบก กองทัพเรือ กองทัพอากาศ และกองทัพจรวด ภายหลังจากการประกาศลดกำลังพล 200,000 นายใน ค.ศ. 2003 และอีก 300,000 นายใน ค.ศ. 2005 ตามลำดับ จำนวนกำลังพลรวมของกองทัพปลดปล่อยประชาชนจึงลดลงจาก 2.5 ล้านนาย เหลือประมาณ 2 ล้านนาย การลดกำลังพลส่วนใหญ่เกิดขึ้นกับกองทัพบกที่ไม่ใช่กำลังรบ ซึ่งจะเอื้อให้สามารถโอนงบประมาณไปยังกองทัพเรือ กองทัพอากาศ และกองทัพขีปนาวุธทางยุทธศาสตร์ได้มากขึ้น แสดงให้เห็นถึงการเปลี่ยนแปลงยุทธศาสตร์ของจีนจากการเน้นกำลังภาคพื้นดินเป็นหลักมาเป็นการให้ความสำคัญกับอำนาจทางอากาศและทางทะเลที่ติดตั้งเทคโนโลยีขั้นสูงเพื่อใช้ในการรุกคืบในดินแดนพิพาท โดยเฉพาะอย่างยิ่งในทะเลจีนใต้
สาขา > เหล่าทัพหลัก > กองทัพบก

บทความหลัก: กองทัพบกกองทัพปลดปล่อยประชาชน
กองทัพบกกองทัพปลดปล่อยประชาชน (จีน: 中国人民解放军陆军) เป็นเหล่าที่ใหญ่ที่สุดในบรรดาเหล่าทัพทั้ง 5 ของกองทัพปลดปล่อยประชาชน มีกำลังพลประจำการ 975,000 นาย คิดเป็นประมาณครึ่งหนึ่งของกำลังพลทั้งหมดของกองทัพปลดปล่อยประชาชนซึ่งมีจำนวนประมาณ 2 ล้านนาย แบ่งออกเป็นกลุ่มทัพประจำการ 12 กลุ่ม เรียงลำดับตั้งแต่กลุ่มทัพที่ 71 ไปจนถึงกลุ่มทัพที่ 83 ซึ่งกระจายไปประจำยังกองบัญชาการภาคพื้นทั้งห้าของประเทศจีน โดยแต่ละกองบัญชาการภาคพื้นจะรับผิดชอบกลุ่มทัพจำนวน 2 ถึง 3 กลุ่ม ในยามสงคราม กำลังสำรองและกำลังกึ่งทหารของกองทัพบกจำนวนมากอาจถูกระดมมาเพื่อเสริมกำลังกลุ่มทัพที่ปฏิบัติการอยู่ กำลังสำรองกองทัพบกประกอบด้วยกำลังพลประมาณ 510,000 นาย แบ่งออกเป็นกองพลทหารราบ 30 กองพล และกองพลปืนใหญ่ต่อต้านอากาศยาน 12 กองพล ผู้บัญชาการคนปัจจุบันคือ พลเอก หลิว เจิ้นลี่ และผู้ตรวจการทางการเมืองคือ พลเอก ฉิน ชู่ถง
สาขา > เหล่าทัพหลัก > กองทัพเรือ

บทความหลัก: กองทัพเรือกองทัพปลดปล่อยประชาชน
กองทัพเรือกองทัพปลดปล่อยประชาชน (จีน: 中国人民解放军海军) มีบทบาทรองจากกองทัพบกจนถึงต้นคริสต์ทศวรรษ 1990 แต่หลังจากนั้นกองทัพเรือก็ได้รับการปรับปรุงและพัฒนาให้ทันสมัยอย่างรวดเร็ว มีกำลังพลประมาณ 300,000 นาย จัดแบ่งเป็นทัพเรือหลักสามทัพ ได้แก่ ทัพเรือทะเลเหนือ มีฐานอยู่ที่เมืองชิงเต่า ทัพเรือทะเลตะวันออก มีฐานอยู่ที่เมืองหนิงปัว และทัพเรือทะเลใต้ มีฐานอยู่ที่เมืองจ้านเจียง แต่ละทัพเรือประกอบด้วย หน่วยเรือผิวน้ำจำนวนหนึ่ง หน่วยเรือดำน้ำ หน่วยอากาศนาวี หน่วยป้องกันชายฝั่ง และหน่วยนาวิกโยธิน
กองทัพเรือประกอบด้วยเหล่านาวิกโยธินที่มีกำลังพล 25,000 นาย (จัดแบ่งเป็น 7 กองพลน้อย) และกองทัพอากาศนาวีที่มีกำลังพล 26,000 นาย ซึ่งปฏิบัติการเฮลิคอปเตอร์โจมตีและเครื่องบินปีกตายจำนวนหลายร้อยลำ ในฐานะส่วนหนึ่งของแผนงานโดยรวมในการปรับปรุงกองทัพเรือ กองทัพเรือกองทัพปลดปล่อยประชาชนกำลังอยู่ในขั้นตอนการพัฒนากองเรือทะเลลึก (blue water navy)
ในเดือนพฤศจิกายน ค.ศ. 2012 หู จิ่นเทา เลขาธิการพรรคคอมมิวนิสต์จีน ได้รายงานต่อการประชุมสมัชชาใหญ่พรรคคอมมิวนิสต์จีนครั้งที่ 18 ว่ามีความประสงค์ที่จะ "เพิ่มศักยภาพในการใช้ประโยชน์จากทรัพยากรทางทะเล และพัฒนาประเทศจีนให้เป็นมหาอำนาจทางทะเล" ตามรายงานของกระทรวงกลาโหมสหรัฐ กองทัพเรือกองทัพปลดปล่อยประชาชนเป็นกองทัพเรือที่ใหญ่สุดในโลก ผู้บัญชาการคนปัจจุบันคือ พลเรือเอก ต่ง จฺวิน และผู้ตรวจการทางการเมืองคือ พลเรือเอก ยฺเหวียน หฺวาจื้อ
สาขา > เหล่าทัพหลัก > กองทัพอากาศ

บทความหลัก: กองทัพอากาศกองทัพปลดปล่อยประชาชน
กองทัพอากาศกองทัพปลดปล่อยประชาชนจีน (จีน: 中国人民解放军空军) มีกำลังพลประมาณ 395,000 นายถูกแบ่งออกเป็นกองบัญชาการภาคพื้นกองทัพอากาศ (TCAF) 5 แห่ง และกองบิน 24 กองบิน ใน ค.ศ. 2024 ระบบได้ถูกเปลี่ยนแปลงเป็น 11 ฐานระดับรอง ทำหน้าที่ควบคุมกองบินน้อย กองบินส่วนใหญ่มีการปรับเปลี่ยนโครงสร้างเป็นกองบินน้อย แต่บางหน่วย (โดยเฉพาะกองบินทิ้งระเบิด และหน่วยปฏิบัติการพิเศษบางส่วน) ยังคงปฏิบัติการในฐานะกองบิน หน่วยปฏิบัติการที่ใหญ่ที่สุดภายในเหล่าทัพอากาศคือกองบิน ซึ่งมีกรมบิน 2–3 กรม โดยแต่ละกรมจะมีอากาศยาน 20–36 ลำ กองบินน้อยมีอากาศยานตั้งแต่ 24–50 ลำเหล่าขีปนาวุธพื้นสู่อากาศจัดระเบียบเป็นกองพลและกองพลน้อย นอกจากนี้ยังมีกองพลส่งทางอากาศอีก 3 กอง ซึ่งขึ้นตรงต่อกองทัพอากาศ รหัส J-XX และ XXJ เป็นรหัสที่หน่วยข่าวกรองตะวันตกใช้เรียกโครงการพัฒนาเครื่องบินขับไล่รุ่นที่ห้าอย่างน้อยหนึ่งโครงการของจีน ผู้บัญชาการคนปัจจุบันคือ พลอากาศเอก ฉาง ติงฉิว และผู้ตรวจการทางการเมืองคือ พลอากาศเอก กัว ผู่เซี่ยว
สาขา > เหล่าทัพหลัก > กองทัพจรวด

บทความหลัก: กองทัพจรวดกองทัพปลดปล่อยประชาชน
กองทัพจรวดกองทัพปลดปล่อยประชาชนจีน (จีน: 中国人民解放军火箭军) เป็นกองกำลังขีปนาวุธทางยุทธศาสตร์หลักของกองทัพปลดปล่อยประชาชน มีกำลังพลอย่างน้อย 120,000 นาย มีหน้าที่ควบคุมอาวุธนิวเคลียร์และขีปนาวุธทางยุทธศาสตร์ของจีน คาดการณ์ว่าอาวุธนิวเคลียร์ทั้งหมดของจีนมีจำนวนระหว่าง 100 ถึง 400 หัวรบเทอร์โมนิวเคลียร์
กองทัพจรวดถูกแบ่งออกเป็นฐานต่าง ๆ ที่มีหมายเลขเรียงตามลำดับตั้งแต่ 61 ถึง 67 โดยฐานทั้ง 6 แห่งแรกนั้นประจำและปฏิบัติการอยู่ในกองบัญชาการภาคพื้นต่าง ๆ ของประเทศ ขณะที่ฐานหมายเลข 67 ทำหน้าที่เป็นคลังอาวุธนิวเคลียร์กลางของจีน ผู้บัญชาการคนปัจจุบันคือ พลเอก หลี่ ยฺวี่เชา และผู้ตรวจการทางการเมืองคือ พลเอก สฺวี จงปัว